b'\n_START_ARTICLE_\nMerete Pryds Helle\n_START_SECTION_\nLiv\n_START_PARAGRAPH_\nEfter opv\xc3\xa6ksten i Charlottenlund med s\xc3\xb8steren Jannie Helle, studerede Merete Pryds Helle fra 1988 til 1990 p\xc3\xa5 Forfatterskolen, hvorefter hun i 1994 f\xc3\xa6rdiggjorde en bachelor i litteraturvidenskab fra K\xc3\xb8benhavns Universitet, med specialisering i litteratur fra ren\xc3\xa6ssancen og middelalderen. _NEWLINE_Merete Pryds Helle var gift med digteren Morten S\xc3\xb8ndergaard fra 1989 til 2016. Sammen med S\xc3\xb8ndergaard og deres to b\xc3\xb8rn var hun bosat i Italien fra 1999 til 2007, f\xc3\xb8rst i Vinci og senere i Pietrasanta. Hendes mailkorrespondance med veninden Mai under opholdet i Italien udg\xc3\xb8r brevromanen K\xc3\xa6re Mai. Ved sin hjemkomst til K\xc3\xb8benhavn blev Pryds Helle ansat som underviser ved Forfatterskolen, og modtog desuden legatboligen Bakkehuset, hvor hun boede med sin familie indtil 2012. Fra 2015 har hun boet sammen med kropsbehandler Omid Khodabakhshi._NEWLINE_Merete Pryds Helle har deltaget i kurser i n\xc3\xa6rorientalsk ark\xc3\xa6ologi p\xc3\xa5 K\xc3\xb8benhavns Universitet, samt i en udgravning ved Shkarat Msaied i Jordan. Oplevelsen dannede udgangspunktet for romanen Hej Menneske.\n_START_SECTION_\nV\xc3\xa6rk\n_START_PARAGRAPH_\nHun debuterede i 1990 med novellesamlingen Imod en anden ro, som hun skrev mens hun gik p\xc3\xa5 Forfatterskolen. Hendes gennembrud kom i 2000 med romanen Fiske i livets flod. Hun har desuden udgivet en lang r\xc3\xa6kke af titler, som spreder sig over mange forskellige genrer: b\xc3\xb8rneb\xc3\xb8ger, ungdomsromaner, radiospil, computerspil, digte, essays, krimier, samt de helt nye genrer sms- og iPad-romanen, som hun har v\xc3\xa6ret med til at skabe._NEWLINE_Et gennemg\xc3\xa5ende tema i Merete Pryds Helles forfatterskab er interessen for virkeligheden. Det kommer til udtryk allerede i de tidligste v\xc3\xa6rker i brugen af det naturvidenskabelige. Det ses tydeligt i romanen Vandpest (1993) hvor brudstykker af leksikalske opslag om naturvidenskabelige emner er indsat i romanens margener. Romanen tegner en verden, der er urolig og kaotisk, ikke kun p\xc3\xa5 et poetisk og psykologisk niveau, men ogs\xc3\xa5 p\xc3\xa5 det rent \xc3\xb8kologiske. Romanen Fiske i livets flod (2000) markerer et skift, hvor forfatteren beholder sin interesse for det virkelige, men nu bev\xc3\xa6ger sig fra det naturvidenskabelige over mod det historiske, samtidigt med at romanen alene med sin l\xc3\xa6ngde bryder med de tidlige romaners korte format, som er karakteristisk netop for 90\'erne. I Fiske i livets flod sammenv\xc3\xa6ves tre historiske perioder: nutiden, middelalderen og den sumeriske periode. Det historiske tema er ligeledes til stede i romanen Solsiden (2001), som foreg\xc3\xa5r i den \xc3\xa6gyptiske d\xc3\xb8deverden. Fra det historiske bev\xc3\xa6ger forfatteren sig endnu videre mod det rent ark\xc3\xa6ologiske med romanen Hej Menneske (2010), selvom ark\xc3\xa6ologien allerede er til stede is\xc3\xa6r i Fiske i livets flod, som bl.a. handler om overgangen fra forhistorie til historie. I 2016 har hun udgivet romanen Folkets sk\xc3\xb8nhed, som behandler den n\xc3\xa6rere historie; nemlig kvinden Maries opv\xc3\xa6kst p\xc3\xa5 Langeland i 1930erne og 40erne, og hvordan Marie flytter til K\xc3\xb8benhavn og starter et nyt liv der. Romanen afspejler samfundsudviklingen i Danmark, fra hovedbesk\xc3\xa6ftigelse i landbruget, til industriarbejde i byerne i 50erne, og h\xc3\xb8jkonjunkturen i 1960erne. Romanen fort\xc3\xa6ller om en hel generations idehistorie gennem de psykologiske portr\xc3\xa6tter i romanen._NEWLINE_Pryds Helles interesse for virkeligheden skal  forst\xc3\xa5s i forhold til den komplement\xc3\xa6re fascination for sproget og medier, hvor indhold og form altid er bundet t\xc3\xa6t sammen. Hvor de leksikalske opslag i Vandpest sl\xc3\xa5r en naturvidenskabelig tone an, er de lige s\xc3\xa5 meget en overvejelse over det leksikalske som genre og medie. Og hvor de tre perioder i Fiske i livets flod har hver deres historiske baggrund, bindes de sammen af en f\xc3\xa6lles fascination for skrift. Denne tvetydighed ses tydeligt i romanen K\xc3\xa6re Mai (2012), der er en samling af forfatterens breve til en n\xc3\xa6r veninde under hendes ophold i Italien fra 1998 til 2006. P\xc3\xa5 den ene side er brevene stort set uredigeret, og s\xc3\xa5ledes et direkte indblik i forfatterens "virkelige" liv, og p\xc3\xa5 den anden side er brevene breve, og deres fremh\xc3\xa6velse som kunst ogs\xc3\xa5 en fremh\xc3\xa6velse af brevet som medie. Selve tekstligheden kommer s\xc3\xa5ledes altid i f\xc3\xb8rste r\xc3\xa6kke, og Pryds Helles forfatterskab er p\xc3\xa5 det overordnede plan "pr\xc3\xa6get af sproglige eksperimenter og stor stilsikkerhed". Is\xc3\xa6r i v\xc3\xa6rker som Det glade vanvid (2005) finder man en sproglighed, der b\xc3\xa5de er eksperimentende og sanselig i dens leg med synsvinkler._NEWLINE_Den eksperimenterende holdning til genrer og medier holder sig dog ikke inden for rammerne af konventionelle genre som romanen. Merete Pryds Helle har i de seneste \xc3\xa5r udforsket og udviklet nogle helt nye, digitale genre, som sms-romanen eller iPad-romanen, og har v\xc3\xa6ret en aktiv fortaler for de digitale mediers muligheder. Hun har s\xc3\xa5ledes v\xc3\xa6ret med til at skabe nye rammer for hvad fort\xc3\xa6llinger kan og er. _NEWLINE_Merete Pryds Helle har desuden skrevet en r\xc3\xa6kke mindre h\xc3\xb8jlitter\xc3\xa6re v\xc3\xa6rker, der er henvendt mod et bredere publikum, b\xc3\xa5de i form af ungdomsromaner som Ude og vende, b\xc3\xb8rneb\xc3\xb8ger som M\xc3\xa5neprinsessen og krimier. Krimierne er skrevet i samarbejde med Prys Helles mand Morten S\xc3\xb8ndergaard og er udgivet under pseudonymet Liv M\xc3\xb8rk. Disse "brede" udgivelse lader sig dog ikke adskille fra resten af forfatterskabet, og mange af de temaer der er beskrevet ovenover er ogs\xc3\xa5 at finde i her, f.eks. i romanen N\xc3\xa6sten Levende, som udviser b\xc3\xa5de den s\xc3\xa6dvanlige interesse for det historiske og for legen med genrer. Romanen bliver s\xc3\xa5ledes pr\xc3\xa6senteret som en "sl\xc3\xa6gtskrimi", dvs. en krimi, hvis handling udspiller sig over 3 generationer, fra f\xc3\xb8rste verdenskrig i Japan over Mussolinis Italien til dagens Danmark. Pseudonymet og karakteren Liv M\xc3\xb8rk er ligeledes ogs\xc3\xa5 blevet videreudviklet, og stod bl.a. som forfatter for iPad-romanen Begravelsen.'